Elke oggend sit ons saam op die kussings in ons lees hoekie en dank die Here dat ons kan homeschooling doen. Dan soek elkeen die nuwe datum en weer platjie vir die dag. Dalk lys ons die maande van die jaar of sing ‘n liedjie. Gewoonlik tel ons met die hulp van my nommer plakkaat. Iemand hou ‘n liniaal en wys ons soos ons tel. Een week mermoriseer ons ‘n Bybelvers, die volgende week ‘n gedig. Die pas is gemaklik en die opsies eindeloos. Ek voel rustig en ontspanne. Ek kyk na my kinder se gesiggies en my hart loop oor.
Hierdie week was heerlike hersiening. Ons het geblaai deur my dogter se lêr en gesels oor wat sy alles gedoen het. Sy was trots op haar prentjies en besef nie sy oefen haar klankies en spraak terwyl ons kyk nie.
Ons het ons eie klein toetsie gehad vandag. Sommer ‘n ou sigwoordjie toets. Die hele week leer my dogter haar sigwoordjies (wat nog al die tyd teen die muur geplak was) deur om deur hulle te flits. Sy het beter gevaar met die flitskaartjies in haar hand as toe dit teen die muur was. En toe vandag steek ons die woordjies weg en skryf sy netjies in haar boek al ses korrek uit. Ek het nooit gesê ons gaan TOETS skryf nie. Ek het nie dae lank haar op haar senuwees gehad nie. Sy leer hulle nog onskuldig elke dag. Net vandag het ek gevra dat sy hulle nou mooi moet skryf sonder om daarna te kyk. Sy het hulle ook self gemerk deur om te kyk na die flitskaarte. En geniet om regmerkie langs elkeen te sit. Haar glimlag van oorwinning was prysloos!
In tuisonderrig, leer die mamma-juffrou vinnig wat vir haar kind werk en waaraan sy moet fokus. Daarom sal elkeen se metode en kurrikulum verskil. Ek is bly ons volg nie ‘n pakket nie. Ek geniet die vryheid, die ruimte om kreatief te wees. Ek is dankbaar vir Slimkoppies en Kumon boeke. Maar dit maak op dalk ‘n uur uit die week. Die res is saamgestel met ander goeie boeke wat ons het. 101 Science Experiments, Jy kan die Wéreld Verander, Klankies vir Kleuters om ‘n paar te noem. Ek kies self die skryfstukke wat sy moet oefen. Sy kan 3-letter woordjies bou en lees. Net met die a-middel klank vir eers.